b'\n_START_ARTICLE_\nDavid Suchet\n_START_SECTION_\n\xc5\xa0eima\n_START_PARAGRAPH_\nGim\xc4\x97 1946\xc2\xa0m. gegu\xc5\xbe\xc4\x97s 2 d. Londone. Motina Joan Patricia Jarch\xc3\xa9 (1916\xe2\x80\x931992) buvo aktor\xc4\x97, o t\xc4\x97vas Jack Suchet\xc2\xa0\xe2\x80\x93 gydytojas, dirb\xc4\x99s \xc5\xa0v. Marijos ligonin\xc4\x97je, Londone. Senelis i\xc5\xa1 motinos pus\xc4\x97s buvo fotografijos pradininkas James Jarche. Jarche \xc5\xa1eima\xc2\xa0\xe2\x80\x93 Rusijos \xc5\xbeydai, kuri\xc5\xb3 pavard\xc4\x97 buvo Jarchy, o aktoriaus mamos motina angl\xc5\xb3 kilm\xc4\x97s._NEWLINE_Senelis i\xc5\xa1 t\xc4\x97vo pus\xc4\x97s buvo Isidor Shokhet (i\xc5\xa1vertus i\xc5\xa1 hebraj\xc5\xb3 kalbos \xe2\x80\x9eshochet\xe2\x80\x9c,\xc2\xa0\xe2\x80\x93 \xe2\x80\x9eko\xc5\xa1erinis m\xc4\x97sininkas\xe2\x80\x9c), gyveno Kretingoje, kuri tuo metu buvo Rusijos imperijos gyvenviet\xc4\x97. I\xc5\xa1 prad\xc5\xbei\xc5\xb3 aktoriaus prot\xc4\x97viai \xc5\xbeydai gyveno Try\xc5\xa1kiuose, o tik v\xc4\x97liau persik\xc4\x97l\xc4\x97 \xc4\xaf Kreting\xc4\x85. Kai pab\xc4\x97go gyventi \xc4\xaf Memel\xc4\xaf (Klaip\xc4\x97d\xc4\x85) Pr\xc5\xabsijoje, pasikeit\xc4\x97 pavard\xc4\x99 \xc4\xaf suvokietint\xc4\x85\xc2\xa0\xe2\x80\x93 Suchedowitz \xe2\x80\x93, persik\xc4\x97l\xc4\x99s gyventi \xc4\xaf Keiptaun\xc4\x85, Piet\xc5\xb3 Afrikoje, persivadino \xc4\xaf Suchet. Aktoriaus t\xc4\x97vas 1932\xc2\xa0m. i\xc5\xa1 Piet\xc5\xb3 Afrikos persik\xc4\x97l\xc4\x97 gyventi \xc4\xaf London\xc4\x85._NEWLINE_Aktorius nebuvo auginamas jokioje religin\xc4\x97je aplinkoje, ta\xc4\x8diau nuo 1986\xc2\xa0m. tapo praktikuojan\xc4\x8diu anglikonu. 1972\xc2\xa0m. Belgrado Teatre Koventryje jis susipa\xc5\xbeino su savo b\xc5\xabsima \xc5\xbemona, Sheila Ferris, kur jie abu dirbo. Susituok\xc4\x97 1976\xc2\xa0m. bir\xc5\xbeelio 30 d., susilauk\xc4\x97 s\xc5\xabnaus Roberto, kuris dabar yra Karali\xc5\xa1kojo j\xc5\xabr\xc5\xb3 laivyno kapitonas, ir dukters, pasirinkusios fizioterapeut\xc4\x97s specialyb\xc4\x99. Aktoriaus brolis John Suchet yra TV ir radijo laid\xc5\xb3 ved\xc4\x97jas\n_START_SECTION_\nAktoriaus karjera\n_START_PARAGRAPH_\nAktoriaus karjer\xc4\x85 prad\xc4\x97jo Watermill Theatre Bagnore, Berk\xc5\xa1yre. Po savo pirmojo pasirodymo televizijoje 1970\xc2\xa0m. (vaidmuo televizijai skirtoje filmo \xe2\x80\x9eDviej\xc5\xb3 miest\xc5\xb3 istorija\xe2\x80\x9c (A Tale of Two Cities) filmo versijoje), 1989\xc2\xa0m. jis tapo ilgalaikio serialo \xe2\x80\x9eAgatos Kristi Puaro\xe2\x80\x9c pagrindinio vaidmens atlik\xc4\x97ju. D. Suchet pirmasis didesnis apdovanojimas suteiktas Karali\xc5\xa1kosios televizijos bendruomen\xc4\x97s kaip geriausiam aktoriui filme \xe2\x80\x9eDainoje Europai\xe2\x80\x9c 1985 metais. 1991\xc2\xa0m. garsiojo detektyvo Erkiulio Puaro vaidmuo televizijos seriale \xe2\x80\x9ePuaro\xe2\x80\x9c Davidui Suchet peln\xc4\x97 D.Britanijos kino meno akademijos (BAFTA) apdovanojim\xc4\x85. 2008\xc2\xa0m. Tarptautin\xc4\x97je Emmy apdovanojim\xc5\xb3 ceremonijoje aktoriui \xc4\xafteiktas apdovanojimas geriausio aktoriaus nominacijoje u\xc5\xbe atlikt\xc4\x85 vaidmen\xc4\xaf filme \xe2\x80\x9eMaxwell\xe2\x80\x9c. 2011\xc2\xa0m. u\xc5\xbe nuopelnus dramai aktorius buvo paskelbtas Birt\xc5\xb3 imperijos ordino riteriu.'